Interaktiewe boekrak deurbraak vir Afrikaanse literatuur - Ons Tuis
Ons Tuis en Lig in Duisternis Uitgewers loods vandag 'n opwindende nuwe projek wat moontlik 'n deurbraak vir Afrikaanse literatuur mag wees. Ons Lig Luisterstories is 'n interaktiewe, Afrikaanse boekrak waarmee kinders na kwaliteit boeke — gelees deur Ons Tuis se senior inwoners — gratis kan luister.
"Ons Tuis het 'n behoefte aan goeie gehalte luisterstories in Afrikaans geidentifiseer en na 'n oplossing hiervoor begin gesoek. Hoewel ouer persone diegene is wat 'n luisterstorie sou wou opraap, omdat 'n groot persentasie van hul sigprobleme ontwikkel het oor tyd, het ons dit goed gedink om hierdie inisiatief vir eers op ons jeug te fokus. Kinders lê bejaardes natuurlik na aan die hart en só kon ons wys ons gee om en kan nog 'n waardevolle bydrae tot ons samelewing maak," sê Heleen van As, woordvoerder van die Ons Tuis-groep.
Volgens haar bestaan die boekrak uit vier titels naamlik Die Wit Rokkie, Bekkie begeer alweer, Millie se ontdekking en Skedonkie en die Honkiedorie Hus word uit die boek Honkiedorie Hus en ander lekkerlees stories voorgelees.
"Lig in Duisternis Uitgewers is 'n skrifgefundeerde aanlyn boekwinkel wat puik leesstof in Afrikaans aanbied. Elke storie het dus 'n spesiale les of fokus daarop om waardes vas te lê. Dit is 'n besonderse voorreg om met hulle te kon hande vat," verduidelik sy.
Hierdie projek, wat in die bewusmakingsmaand vir bejaardes se behoeftes loods word, het dus meer as een doelwit:
Kinderdag is vandeesweek wêreldwyd op 21 November gevier. Bejaardes is diegene wat altyd tyd maak om opreg na ander te luister en lekker stories oor die oudae te vertel. Hul entoesiastiese deelname aan die inisiatief bevestig die onmisbare rol wat hul in die Suid-Afrikaanse kinders se lewens as storievertellers en -lesers speel. Ons Lig Luisterstories is 'n manier om dit te erken en die jeug aan te wakker om 'n liefde vir bejaardesorg te kweek.
Tientalle kinders is nie meer geseënd om 'n ouma of 'n oupa te hê nie, of hul sit in 'n ver land met min toegang tot Afrikaanse leesstof. Lig in Duisternis Uitgewers bied nou 'n oplossing. Mag kinders wat hierdie behoefte het die 'ouer stem' herken, toe-eien en koester.
Soos reeds genoem is November die bewusmakingsmaand vir ouer persone se behoeftes. Namate jy ouer word is sig en gehoor van die kritieke sintuie wat agteruit gaan. Hierdie projek beklemtoon ook die behoefte aan Afrikaanse luisterstories in 'n ouderdomstoepaslike genre vir bejaardes. Seniors het 'n geweldige behoefte aan kwaliteit televisie- en radioprogramme waarby hul kan aanklank vind.
Dit is amper Kersfeestyd en daar is niks so lekker as om 'n nuwe boek te kan vashou nie. Bestel gerus hierdie boekies aanlyn sodat u kinders of kleinkinders kan saamblaai of –lees.
"Ons Lig Luisterstories is ons geskenk aan die Afrikaanssprekende jeug hierdie feesseisoen! Kom ons sien mekaar raak en waardeer mekaar," sê sy.